Un cuintrisens clamât Ordenariât Militâr
La visite dal Vescul di Rome a Redipuie mi à fat rifleti suntun cuintrisens evident de glesie catoliche: l'ordenariât militâr (regolamentât cuntune costituzion pontificie di pape Zuan Pauli II: no mi somee un at di santitât...).
Intant che Pape Francesc al diseve "La guerra è una follia", o pensavi al Ordenari militâr, il vescul cu la divise, e a ducj i capelans militârs: ma cemût si puedial jessi ministri di Diu e jessi part di un esercit? Cemût si puedial cjapâ in man lis armis in non di Diu?
E cheste contradizion di fonde e je stade confermade ancje te organizazion di cheste visite: pal solit chest Pape nus à usâts a jessi cu la int, tal mieç de int... chi invezit lu àn puartât e lu àn tornât a puartâ vie: jo no ai viodût il solit contat cu la fole. No si son nancje preocupâts di fâ un riferiment al Friûl...
Ma par fortune Pape Francesc al à condanât in maniere secje la vuere: la sô e je stade une predicje che no à lassât dubi e che o speri e sedi rivade ancje tes orelis di chei che cun retoriche e cuasit folclôr a stan celebrant i 100 agns de prime vuere mondiâl, che di "grant" e à dome il belanç tragjic des vitimis e des lôr fameis.
Mi auguri che l'aiar al ziri ancje su chestis "fiestis" e che lis cussiencis si svein un pôc, ancje grazie ae visite di Pape Francesc, che nol à mancjât di lâ a preâ ancje pai muarts dal imperi asburgjic, che al veve soldâts furlans lâts a murî cuintri altris soldâts furlans ma cu la divise dal ream di Italie.
Ps: us segnali la ultime pontade de rubriche "Il centenari des bausiis e de vergogne" di Agnul Floramo su La Patrie dal Friûl
Te foto: il Vanzeli di Marc, realizât di Roberto Giurano, fondadôr dal Scriptorium Foroiuliense: al è stât regalât de Regjon Friûl-VJ al Pape Francesc.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn